Amptenaar ry bo-oor wetstoepasser | Netwerk24
Deur Lynn Williams 08 Augustus 2020 12:37
Die man wat in hegtenis geneem is, het in dié vragmotor teen die ander voertuie vasgery.
Die wetstoepasser (55) het ernstige beserings opgedoen en is in die hospitaal opgeneem nadat die amptenaar glo 'n paar keer oor hom gery het.
Brig. Motlafela Mojapelo, polisiewoordvoerder, sê die voorval het Vrydag by die munisipale kantore gebeur.
Volgens Mojapelo het die 36-jarige amptenaar homself in 'n munisipale vragmotor toegesluit en gewelddadig begin optree.
Die amptenaar was glo in besit van 'n "gevaarlike wapen". Hy het kollegas wat die vragmotor genader het om te probeer vasstel wat aangaan, met geweld gedreig.
"Hy het toe weggetrek met die vragmotor en 'n paar keer oor die wetstoepasser gery.
"Toe die polisie by die toneel opdaag, het die man die vragmotor uitgeswaai en in sewe voertuie wat in die parkeerterrein geparkeer gestaan het, vasgery, insluitend twee polisievoertuie."
Die polisie het daarin geslaag om die man in hegtenis te neem nadat hy beheer oor die vragmotor verloor het en in 'n muur ingeploeg het.
Die verdagte en die beseerde wetstoepasser is hospitaal toe geneem vir behandeling.
Mojapelo sê aanklagte van poging tot moord en sewe aanklagte van opsetlike saakbeskadiging staar die man in die gesig.